Platí podnikateľ daň z nehnuteľností, ak si prenajíma budovu, kanceláriu či parkovacie státie?
Na základe všeobecného ustanovenie o vzniku a zániku daňovej povinnosti k dani z nehnuteľností vzniká daňová povinnosť k dani z nehnuteľností na rok 2017 dňa 1. januára 2017 daňovníkovi, ktorý sa v roku 2016 stal
- vlastníkom,
- správcom,
- nájomcom alebo
- užívateľom
nehnuteľnosti, ktorá je predmetom dane.
Pre úplnosť doplníme, že ak sa daňovník stane vlastníkom, správcom, nájomcom alebo užívateľom nehnuteľnosti 1. januára 2017, vzniká mu daňová povinnosť k dani z nehnuteľností na rok 2017 týmto dňom.
Zároveň zákon upravuje zánik daňovej povinnosti tak, že táto zanikla 31. decembra 2016 tým daňovníkom, ktorým v roku 2016 zaniklo
- vlastníctvo,
- správa,
- nájom alebo
- užívanie
nehnuteľnosti, ktorá je predmetom dane.
Uvedené formulácie zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov vyvolávajú u podnikateľov domnienku, že daň z nehnuteľností sa týka každého nájomného vzťahu.
Nájomcovia platia daň z nehnuteľností (na rok 2017) len výnimočne
V prípade väčšiny nájomných vzťahov (vrátane prenájmu kancelárskych priestorov) sa nájomcu daň z nehnuteľností netýka. Ak si nájomca prenajíma stavbu (prípadne jej časť), ktorá nie je v správe Slovenského pozemkového fondu, daň z nehnuteľností sa ho netýka.
Pokiaľ ide o nájom pozemkov, nájomca platí daň z nehnuteľností (pozemkov) v týchto prípadoch:
- Nájomný vzťah trvá alebo má trvať najmenej päť rokov a nájomca je zapísaný v katastri nehnuteľností. V zmysle § 1 ods. 1 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa nájomné vzťahy zapisujú do katastra nehnuteľností, ak trvajú alebo majú trvať najmenej 5 rokov.
- Nájomca má v nájme pozemok spravovaný Slovenským pozemkovým fondom. Nájomcu sa týka daň z nehnuteľností bez ohľadu na dĺžku nájomného vzťahu. Do katastra nehnuteľností sa v tomto prípade nájomca nezapisuje.
- Nájomca má v nájme náhradné pozemky, ktoré boli fyzickej osobe alebo právnickej osobe (prenajímateľovi) pridelené na obhospodarovanie ako náhradné pozemky vyčlenené z pôdneho fondu užívaného právnickou osobou (napr. družstvom alebo iným poľnohospodárskym podnikom) až do vykonania pozemkových úprav. Ide o prípady, kedy vlastník pozemkov (fyzická osoba alebo právnická osoba – t. j. prenajímateľ) nemôže z objektívnych dôvodov hospodársky využívať viacero "rozdrobených" pozemkov, ktoré sú v jeho vlastníctve. Na základe žiadosti sú mu dočasne a bezodplatne pridelené iné poľnohospodárske alebo lesné pozemky. Stane sa tak daňovníkom vo vzťahu k týmto prideleným pozemkom, a to až do času, kým ich ďalej neprenajme.
Kto je povinný podať daňové priznanie k dani z nehnuteľností na rok 2020 a aké lehoty s ním súvisia nájdete v článku Daň z nehnuteľností na rok 2020.